**Poziv za prijave za #BeCROactive nagrade 2020.**

Ministarstvo turizma i sporta, kao nacionalno koordinacijsko tijelo projekta Europski tjedan sporta, poziva sve zainteresirane ustanove ili pojedince da pošalju svoje prijave za #BeCROactive nagradu. Nagrade su osmišljene po uzoru na #BeActive Awards koje unazad pet godina dodjeljuje Europska komisija najaktivnijim pojedincima, obrazovnim ustanovama i tvrtkama diljem Europe.

Glavni cilj Nagrada je odati priznanje ustanovama i pojedincu koji šire poruku Europskog tjedna sporta *#BeActive* i koji su se u 2020. godini istaknuli u promicanju tjelesne aktivnosti i bavljenja sportom u Republici Hrvatskoj. Europski tjedan sporta, inicijativa Europske komisije s ciljem osvještavanja građana o važnosti bavljenja tjelesnom aktivnošću i sportom ove se godine diljem Europe, pa tako i u Republici Hrvatskoj održao po šesti put.

Prijave se mogu poslati za jednu od tri kategorije #BeCROactive nagrada: „Obrazovanje“, „Radno mjesto“ i „Lokalni heroj“.

**1. Kategorija *Radno mjesto***

Nagrada u ovoj kategoriji je namijenjena za poslodavce i tvrtke koja potiču svoje zaposlenike da budu redovito aktivni i da se bave sportom za vrijeme radnog vremena.

Prijavitelji trebaju jasno pokazati što su kao tvrtka radili ili rade, u svrhu promocije i povećanja tjelesne aktivnosti svojih zaposlenika i njihova sudjelovanja u sportu. Također, poželjno je pokazati kako su zaposlenici reagirali na ovu inicijativu.

Prijaviti se mogu privatne ili javne tvrtke i ustanove. Prednost prilikom odabira dobitnika imat će one ustanove koje su sudjelovale u ovogodišnjem Europskom tjednu sporta.

Prijave će se ocjenjivati prema sljedećim kriterijima: kreativnost, utjecaj, doseg, isplativost i održivost.

**2. Kategorija *Obrazovanje***

Nagrada se dodjeljuje isključivo obrazovnim ustanovama (privatni ili javni dječji vrtići, škole, fakulteti). Prijavitelji moraju jasno pokazati što obrazovna ustanova radi ili je radila, u svrhu promicanja sudjelovanja djece, učenika, studenata ili građana u sportu te bavljenja redovitom tjelesnoj aktivnosti.

Pod navedeno se ne podrazumijeva obavezan redovni program i aktivnosti koji su propisani nastavnim planom, već je poželjno pokazati na koje se dodatne načine radi na promociji bavljenja sportom i tjelesnom aktivnosti unutar i izvan obrazovne ustanove.

Prijave će se ocjenjivati prema sljedećim kriterijima: kreativnost, utjecaj, doseg, isplativost i održivost.

**3. Kategorija *Lokalni heroj***

Cilj kategorije *Lokalni heroj* je identificirati pojedinca koji je u 2020. godini dosljedno radio na promicanju sudjelovanja u sportu i poticao na bavljenje tjelesnom aktivnošću u lokalnoj zajednici i društvu u cjelini. Prijavitelj treba prezentirati kako je osoba informirala i nadahnjivala na tjelesnu aktivnost i sport druge građane u svojoj lokalnoj zajednici.

Potencijalni dobitnik nagrade može biti zaposlenik neke tvrtke ili volonter, s različitim ulogama unutar organizacije, poput trenera, voditelja tima, pomoćnika, administratora kluba, člana odbora, učitelja, zaposlenika, lokalnog vijećnika. U ovoj kategoriji prijavitelj ne može prijaviti sam sebe, već je cilj da se nominira osoba za koju smatrate da je Lokalni heroj jer ispunjava gore navedene kriterije*.*Pojedinac mora biti stariji od 18 godina i živjeti u Republici Hrvatskoj.

Neke od inicijativa koje Lokalni heroj provodi: olakšavanje sudjelovanja u sportu, poboljšanje pristupa sportu i tjelesnoj aktivnosti, promoviranje sporta i slično.

Prijave će se ocjenjivati prema sljedećim kriterijima: kreativnost, utjecaj, doseg, isplativost i održivost.

**Tko se može prijaviti?**

Na #BeCROactive nagrade mogu se prijaviti: sudionici službenih događanja Europskog tjedna sporta, organizatori vlastitih inicijativa u sklopu Europskog tjedna sporta (po uzoru na #BeActive Night, Školski dan, Radno mjesto i sl.), pojedinci koji rade na promicanju svijesti o važnosti bavljenjem tjelesnom aktivnošću u lokalnoj zajednici, prijavitelji na #BeActive Awards Europske komisije i svi oni koji su težili ostvarenju zajedničkog cilja - #BeActivirati građane Hrvatske.

**Kako se prijaviti?**

Prijave svake od tri navedene kategorije zaprimaju se elektronskim putem od **10. do 20. studenoga 2020. godine** isključivo na e-mail [**europski-tjedan-sporta@sdus.hr**](mailto:europski-tjedan-sporta@sdus.hr). Prijava je potpuna ukoliko najkasnije do 20. studenoga dostavite pravilno ispunjen i potpisani obrazac prijave i popratnu dokumentaciju. Svaka kategorija ima poseban prijavni obrazac, a ustanova ili pojedinac mogu se prijaviti samo u jednoj kategoriji.

**Potrebna dokumentacija:**

- Ispunjen, potpisan i ovjeren prijavni obrazac kategorije za koju se prijavljujete

- najviše 4 fotografije ili video

- potpisana izjava o prikupljanju i korištenju osobnih podataka

**Zaštita osobnih podataka**

Dana 25.05.2018. na snagu je stupila Uredba EU o zaštiti osobnih podataka, kolokvijalno znana kao GDPR. Uredbom je definirano da se svi pravni subjekti (tvrtke, tijela javne vlasti, udruge, organizacije itd. – doslovno svi pravni subjekti) moraju uskladiti s istom.

To u praksi znači prikupljanje i obradu osobnih podataka na zakonit i transparentan način, i to tako da fizička osoba u svakom trenutku ima jasnu sliku o korištenju svojih osobnih podataka.

Stoga je iznimno važno da osobe i institucije koje se prijavljuju na #BeCROactive natječaj vode računa da su osobni podaci zaštićeni od neovlaštene upotrebe, te da su sve fizičke osobe (tzv. Ispitanici) dale privole za korištenje njihovih osobnih podataka što uključuje i fotografije.

Prijavni obrasci za #BeCROactive natječaj sadrže i informaciju o posjedovanju privole fizičkih osoba za prikupljanje i obradu osobnih podataka te prijavitelje molimo da poštuju zakonsku regulativu i osobne podatke drugih osoba.

**Objave nominacija i dobitnici nagrada**

Na mrežnim stranicama europski-tjedan-sporta.hr će biti objavljene nominacije za svaku kategoriju, dok će dobitnici nagrada biti proglašeni na svečanoj dodjeli #BeCROactive nagrada u prosincu 2020. godine. Na temelju navedenih kriterija, dobitnike nagrada odabrat će povjerenstvo sastavljeno od djelatnika Ministarstva turizma i sporta. Pobjednicima će biti dodijeljene prigodne nagrade.

Za više informacija o #BeCROactive nagradama možete nam se obratiti na mail adresu [europski-tjedan-sporta@sdus.hr](mailto:europski-tjedan-sporta@sdus.hr) ili kontakt brojeve 01/6042969, 01/6042980.